Okutɔburukalo ni nowanburukalo ye sɔ bɔli n’a gosili waati ye duguw kɔnɔ. Sɔ ye sɛnɛfɛn telimanw dɔ ye min bɛ togodala mɔgɔw dɛmɛ ka kɔngɔko gɛlɛya waati tɛmɛ.
Ne sera so tile fila ka sɔrɔ seli ma se fɔlɔ. Ne bɛnna ni demisɛnnin dɔw ye sɔgosi la. Ani ɲɔgosi bɛɛ ye kelen ye. N y’a sɔrɔ demisɛn ninnu kɛlen bɛ ka sɔ yɛrɛkɛ kɛnɛba jɛlen dɔ kan, ka bin k’a gosi n’u ka berew ye. O kɛra n ka san 2013 selila taa diya fɔlɔ ye, bawo demisɛn ninnu yeli sɔgosi la, o kɛra sababu ye ka n hakili lajigin waati la, waati duman min na, ne yɛrɛ tun bɛ fara foroba ɲɔgosilaw kan ɲɔgosi la an ka dugu la. O waati la, ɲɔ tun bɛ gosi bolo la a mana caya cogo o cogo la. O y’a sɔrɔ mɔbilila ɲɔgosi ma caya fɔlɔ i n’a fɔ an b’a ye cogo min na bi. O fana tun ye waati duman dɔ ye bawo, dugu kamalenw bɛɛ tun bɛ fara ɲɔgɔn kan don o don ka ɲɔ gosi ni ɲɔ tigɛ banna. Du minnu ka bon, kamalenw tun bɛ se ka tile fila walima saba k’o ɲɔgosi la. Tuma dɔw la, walasa a ka teliya, kamalenw tun bɛ ci bila u terikɛw ma dugu wɛrɛw la u ka na u dɛmɛ ɲɔgosi la. O tun ye dama ye terimaw ni ɲɔgɔn cɛ kɛrɛfɛ duguw ni ɲɔgɔn cɛ. N ye jɔ ka demisɛn jateminɛ u ka baara la. N y’a kɔlɔsi ko u bɛ min nɔ fɛ, o de ye ka bere da sɔ kunna, a kisɛ ka bɔ, nka, u ma nafa ba ye bere jigin cogo la walasa a mankan ka diya i ko a tun bɛ kɛ kɔrɔlen cogo min na ɲɔ gosi sen fɛ. U t’o si dɔn yɛrɛ bawo o ye kɔrɔlenko ye demisɛnw ma min ye kosɛbɛ, wa o bɛ ɲini ka ban pewu. Ɲɔgosi bɛ kɛ mɔbili de la sisan. Berew binkan ka kan ka mankan min bɔ, o tun bɛ demisɛn ninnu ta jɛ. O kama, n gɛrɛla u la k’o kɛcogo ɲɛ fɔ u ye. An sɔrɔ la k’a lajɛ n’a bɛ ɲɛ.
N y’a jira demisɛnw na fɔlɔ k’a fɔ ko berew ka kan ka kunkan saba bɔ diyagoya la, kunkan minnu ye kelen ye ka fɔ fɔ ɲɔgɔn kɔ. O kunkan saba ninnu bɛ bɔ berew bin cogo la sɔ kan ali ni mɔgɔ ka ca. Yan, anw tun ye mɔgɔ duuru ye. O la, diyagoya tun don, kunkan kelen tun ka bɔ mɔgɔ kelen ka bere fɛ a damana, kunkan tɔ fila ka bɔ mɔgɔ fila fila fɛ. N’a sɔrɔ la ko an tun ye mɔgɔ tan ni duuru ye, kunkan saba tun bɛ mɔgɔ duuru duuru fɛ diyagoya la. O dela, ni mɔgɔ cayara cogo o cogo, u bɛ tila saba ye, tila kelen kelen bɛɛ b’a ka kunkan bɔ, min ka di tulo la kosɛbɛ. O kunkan ninnu bɔ bɔli ɲɔgɔn kɔ ni berew ye, o de bɛ mankan duman in di. Demisɛnnin ninnu ye ɲɛfɔli faamu, nk’a kɛli gɛlɛyara i n’a fɔ aw b’a faamu wido kɔnɔ cogo min na.
N danna kunkan diyali ɲɛfɔli ma demisɛnw ye, n’o tɛ minnu ye ɲɔgosi kɛ togodaw la yanni u ka na dugubaw kɔnɔ, olu b’a dɔn ko dɔnkili dumanw fana tun bɛ da ɲɔgosi sen fɛ ɲɔgosilaw tun bɛ dɔnkili kɔrɔbaw da. Kɔrɔw tun b’o dɔnkiliw la : ka dusu ta, ka ɲɔgɔn dalakɔrɔbɔ, ka demisɛnw ladi…
Ɲɛfɔli ninnu diyara demisɛnninw ye kosɛbɛ k’a sababu kɛ u ye o si dɔn. Demisɛnw tilala min kɛ, u baw ye sɔ suuru, k’a kisɛ bɔ k’a ton.
bam_Latn bam_Latn bam_Latn bam_Latn bam_Latn